Hulde aan Fredi Nest | Maroela Media
Hulde aan Fredi Nest
Die Afrikaanse sanger en liedjieskrywer Fredi Nest is in die ouderdom van 56 jaar oorlede nadat hy sy stryd met kanker verloor het.
Fredi se eerste album as sanger, Memory train, het in 1995 die lig gesien nadat hy eers in sy dertigerjare besluit het om tot die musiekbedryf toe te tree. Sy deurbraak in die Afrikaanse musiekbedryf het gekom met sy album Wie is jy wat in 1999 bekend gestel is. In daardie stadium het hy homself reeds as liedjieskrywer gevestig met treffers soos "Meer en meer" en "Hou my vas", wat onderskeidelik deur Anneli van Rooyen en Anrika gewild gemaak is. Sy komposisie "Listen to me" was die groot treffer op hierdie album en is gereeld oor die radio gehoor.
Fredi se gewildheid het nog verder toegeneem met die uitreiking van sy album Sê my in 2005. Benewens die titelsnit was daar ook ander treffers, veral "Getoor" en "Runaway train", wat hom as sanger gevestig het. Met sy volgende album, Hey DJ, het hy op hierdie sukses voortgebou en die titelsnit was uiters gewild by konsertoptredes.
Onder die ander treffers op hierdie album was "Hou my vas", "Bly net naby my" en "Soekie soek 'n man". Die volgende jaar het hy een van sy grootste treffers as liedjieskrywer gehad toe Sarah Theron sy komposisie "My ouma Sêra" opgeneem het.
Op sy volgende album, Kom kry vir jou het hy ook een van sy eie komposisies wat vir 'n ander kunstenaar 'n treffer was, ingesluit, naamlik "Kom na my toe", wat oorspronklik deur Freda Francis gewild gemaak is. Hy het ook groot sukses behaal met "Kyk wat maak Afrikaners nou", "Net in Afrikaans" en die uitstekende Engelse komposisie "Brother come home".
Een van Fredi se heel grootste treffers as sanger was "Ogies vir my", wat uitstekend op verskeie radiostasies se treffersparades gevaar het. Dit was een van die enkelsnitte van die album Vrystaat limousine, wat in 2008 uitgereik is. Met "Vuur hier binne my", waarin hy van sy geloof in God gesing het, het hy gewys dat hy nie net vrolike liedjies kan skryf nie, maar ook liedjies met lirieke wat iets om die lyf het. Hierdie snit het heelwat radiolugtyd gekry.
Fredi het "Laat ons die liefde laat lewe saam" met Anneli van Rooyen opgeneem vir die album Wie is jy, maar hy het dit ook op sy album Dronkverliefverslaafaanjou ingesluit. Benewens die titelsnit was "Hou vas klou vas" die groot treffer op die album.
In 2011 het Fredi sy Grootste Treffers-album bekend gestel. Hierdie versameling het uit twee CD's bestaan, een met sy Afrikaanse treffers en een met 'n paar van sy Engelse komposisies en bekende treffers. Die Afrikaanse CD het ook drie nuwe snitte bevat, naamlik "Prinses Delila", "Krummelpap" en "Hey jy ek soek jou". Onder sy Engelse komposisies wat hier voorkom, is "Like a satellite", "Runaway train" en "Another night a lonely".
Die volgende jaar het hy sy laaste album by sy jarelange platemaatskappy uitgereik. Begin by my het die treffers "Ek sal jou nie laat gaan" en "Bangbroekie" opgelewer. Die laaste album wat in Fredi se leeftyd gemaak is, was The desperado. Dit was hoofsaaklik 'n country-album, maar het die Afrikaanse treffer "Vat nou hierdie mens" bevat. Ten tyde van sy afsterwe het Fredi pas die huldeblykalbum Fredi Nest sing John Denver voltooi, maar dit is nog nie seker wanneer dit uitgereik sal word nie.
Fredi was nie net 'n goeie liedjieskrywer nie; hy het ook gereeld bekende snitte op sy albums ingesluit en byna sonder uitsondering het sy opnames baie goed met die oorspronklikes vergelyk. Daar is 'n aantal op sy Grootste Treffers-versameling ingeluit, onder meer "Annie's song" van John Denver, "Words" en "First of May" van The Bee Gees en "Right here waiting" van Richard Marx.
Fredi was sonder twyfel een van ons land se voorste kunstenaars en sy afsterwe is 'n enorme verlies vir die plaaslike musiekbedryf.
Fredi Nest huldeblyk video
BAie sterkte aan die familie… Was groot skok, hy was nog so positief in sy vroeere insetsel in een van die koerante..
Groot verlies vir afrikaanse musiek…baie sterkte aan sy vrou, naasbestaandes en almal wat hom geken het en lief was vir hom…die is groot hartseer en 'n groot verlies…mag God julle dra deur hierdie moeilike tye wat voor le.
Rus in vrede troebadoer! Jy was en sal altyd onthou word vir jou puik musiek en talent. Jy was nog jonk en kon nog n ver pad stap maar God het grooter plan vir jou in gedagte. Freddie Nest, daars net een van jou en daai gaaping is nou vir altyd daar. Nou sing jy in die Hemel…….
Ek was bevooreg om nou saam Fredi te werk voor 1999. Hy was 'n uitstekende kabinet maker in sy jonger dae. Hy het heelwat hout kabinette vir Italtile en CTM ontwerp. Hy was baie lief vir motorwerktuigkunde en van daar sy groot liefde vir ou motors. Hy was lank voor 1999 alreeds baie bedrywig met sy musiek. Sy motorhuis het hy ingerig as sy alteljee, waar hy heerlik eksperimenteer het. By die werk het hy gereeld gesing, dat die fabriek eggo. Ons het dit geniet om saam met hom te werk, al het hy my altyd geklop met veërpyltjies. Een… Lees meer »